जब हम अच्छी लघुकथा की बात करते हैं ,तो अच्छी भाषा की बात अनायास ही सामने आ जाती है । आज हिन्दी का समाज उत्तर भारत तक ही सीमित नहीं है , वरन् देश की सीमाएँ लाँघ चुका है ।इसका कारण है, हिन्दी भाषा की समाहरण शक्ति । जिस प्रकार गंगा में अनेक जलधाराएँ आकर मिलती हैं और उसे और अधिक विशाल बना देती हैं, उसी प्रकार हमारे अंचल की अनेक बोलियों की शब्दावली , आचार , व्यवहार निरन्तर घुलते और समाहित होते जा रहे हैं । यही नहीं आज़ादी के बाद स्वतन्त्र राष्ट्र बनने पर इसने दूसरे देशों की सरहदें भी पार कर ली हैं । वह समय नहीं रहा कि समुद्र यात्रा करने पर समाज से निष्कासित कर दिया जाएगा । राजनीति , विज्ञान प्रौद्योगिकी , चिकित्सा, व्यापार एवं कम्प्यूटर क्रान्ति ने नए द्वार खोल दिए हैं । ऐसी स्थिति में भाषा -सुन्दरी को सात पर्दों के अन्दर छुपाकर नहीं रखा जा सकता । कथा की भाषा कभी शब्दकोशीय शब्दावली का अन्धानुकरण नहीं कर सकती । भाषा सीमाओं में नहीं बँधती । उसका सामाजिक संवाद और सम्प्रेषण में उपयोग उसकी वास्तविक शक्ति है । भाषा जड़ नहीं होती; क्योंकि वह प्रवहमान समाज की जीवनी शक्ति है । एक बात और रेखांकित करने योग्य है कि शब्दकोशीय भाषा की एक सीमा है, वाक् भाषा इससे कहीं ओर आगे है, कहीं अधिक बहुवर्णी और नवीनतम भावबोध की अनुचरी है । यह वही गोमुख है ,जिसका जल शब्दकोश में आकर मिलता रहता है और उसको सागर बनाता है । अंग्रेज़ी भाषा में आज हिन्दी के कई हज़ार शब्दों का समावेश हो चुका है । भारत का ‘गुरु’ शब्द अब केवल भारतीय भाषाओं का शब्द नहीं; बल्कि हज़ारों मील दूर अंग्रेज़ी के अखबारों में अग्रणी समाचार के शीर्षक की शोभा बढ़ा रहा है ।